郊行探春得梅林攀玩爲樂因成詩示偕行
作者：范浚
朝代：宋

paragraphs: 公不見白衣居士春風裏，浪走尋芳南澗底。
要見深紅躑躅花，不辭辛苦行三里。
吾人風味復不惡，異代幽情敢相擬。
故穿密竹過山腰，却下橫橋度沙嘴。
寧甘著脚踏殘雪，正欲搜春訪桃李。
天寒桃李都未花，只有山梅破紅蕊。
低欹巖石俯蒼翠，倒影方塘照清泚。
臨風三嗅忍迴頭，細看長吟聊徙倚。
牽花及此當作意，歸把疏香泛浮蟻。
莫令摽落亂飛空，惆悵殘英隨隴水。